1.

predkladá Rade, Komisii a Európskej službe pre vonkajšiu činnosť tieto odporúčania: V súvislosti s rokovaniami o dohode o strategickom partnerstve a) ešte viac pozdvihnúť vzťahy medzi EÚ a Japonskom včasným ukončením rokovaní o komplexnej dohode o strategickom partnerstve; vymedziť skutočný strategický rozmer tejto dohody, ktorý zdôrazní jedinečné aspekty vzťahov medzi EÚ a Japonskom; b) zamerať sa na zabezpečenie dlhodobého rámca pre užší vzťah, ktorý by značne prispel k prehĺbeniu politických, hospodárskych a kultúrnych vzťahov s hmatateľnými výsledkami pre občanov oboch regiónov a venovať osobitnú pozornosť koordinácii hospodárskych politík na celom svete; c) podstatne zvýšiť počet dialógov o dvojstrannej spolupráci a sektorových dialógov a ich rozsah; Politický dialóg d) opätovne potvrdiť spoločné hodnoty, spoločné ciele a zodpovednosť za podporu svetového mieru, stability, parlamentnej demokracie, udržateľného rozvoja a silného multilaterálneho systému; naďalej spolupracovať v záujme posilnenia a zreformovania OSN vrátane Bezpečnostnej rady; uznať, že nestále multipolárnejší svet je charakterizovaný rastúcim politickým významom mnohých regionálnych a národných aktérov vrátane EÚ a Japonska a požadovať posilnenú spoluprácu a koordináciu v medzinárodnom priestore; e) prehlbovať a podporovať spoluprácu v politických, bezpečnostných a mierových záležitostiach vrátane výmeny informácií, odzbrojenia, nešírenia a likvidácie zbraní hromadného ničenia, kybernetickej bezpečnosti a boja proti medzinárodnej trestnej činnosti, ako je obchodovanie s ľuďmi a drogami, pirátstvo a terorizmus; f) ako hlavní poskytovatelia rozvojovej pomoci vo svete sa zaviazať k užšej spolupráci a koordinácii rozvojových politík a intervencií v záujme dosiahnutia miléniových rozvojových cieľov, v rámci ktorých má bezpečnosť ľudí zásadný význam; g) preskúmať priestor na posilnenie spolupráce v globálnych bezpečnostných otázkach vrátane krízového manažmentu a úsilia o zachovanie mieru; h) spolupracovať v oblasti civilného krízového riadenia, civilnej ochrany, reakcie na prírodné katastrofy a katastrofy spôsobené ľudskou činnosťou, humanitárnej pomoci a iniciatív týkajúcich sa rekonštrukcie po skončení krízy; upevňovať bilaterálnu a medzinárodnú spoluprácu na znižovaní rizika katastrof; i) vyjadriť hlbokú účasť členských štátov, pokiaľ ide o ničivé následky jadrovej katastrofy vo Fukušime; naliehať na vládu Japonska, aby čo najkomplexnejšie a najpresnejšie informovala medzinárodné spoločenstvo o dostupných údajoch týkajúcich sa situácie v mieste reaktora a úrovne znečistenia; j) sprostredkovať spoluprácu na ostatných multilaterálnych fórach, napríklad v OSN, v skupinách G8 a G20, v Svetovej obchodnej organizácii (WTO) a v Medzinárodnom menovom fonde (IMF); vyvíjať spoločné úsilie na podporu globálnej hospodárskej obnovy, tvorby pracovných miest a pravidiel multilaterálneho obchodu; k) posilňovať konkrétnu spoluprácu na projektoch súvisiacich s bezpečnosťou v strategických regiónoch, ako sú Blízky východ, Afrika a stredná Ázia, a to na základe doterajšej úspešnej spolupráce; l) spolupracovať na vykonávaní rozhodnutí konferencie Rio + 20 s cieľom dosiahnuť udržateľný rozvoj; Regionálne dialógy m) podporovať integráciu v rámci Združenia národov juhovýchodnej Ázie (ASEAN) a zdôrazňovať úlohu Regionálneho fóra ASEAN-u a samitu krajín východnej Ázie pri podporovaní vzájomného porozumenia v Ázii a zapájaní aj partnerov z oblastí mimo tohto regiónu vrátane EÚ do dialógu; n) zdôrazniť, že vzťah Japonska s jeho susednými krajinami je kľúčový pre stabilitu a bezpečnosť vo východnej Ázii a globálnu bezpečnosť vo všeobecnosti; o) pripomenúť, že stabilita a uvoľnenie napätia vo východnej Ázii sú aj v záujme Európy; nabádať všetky zainteresované strany, aby vyriešili napätie vo Východočínskom mori na základe mierového dialógu vychádzajúceho z medzinárodného práva a dohôd; zdržať sa akéhokoľvek využitia sily, ako aj vyhrážok o použití sily a dohodnúť sa na opatreniach na znižovanie napätia v prípade nepredvídaných incidentov; zdôrazniť význam budovania dôvery a preventívnej diplomacie; zdôrazniť, že sloboda medzinárodnej plavby je pre medzinárodný obchod rozhodujúca a treba ju rešpektovať; p) naďalej sa usilovať o dosiahnutie dlhodobého mieru a bezpečnosti na Kórejskom polostrove bez jadrových zbraní a naliehať na KĽDR, aby sa vzdala všetkých aktuálnych jadrových programov; Ľudské práva a základné slobody q) opätovne potvrdiť spoločné hodnoty v oblasti dodržiavania ľudských práv, demokracie, základných slobôd, dobrej správy verejných vecí a právneho štátu a spolupracovať v záujme podpory a ochrany týchto hodnôt na celom svete; r) začať s japonskou vládou dialóg o moratóriu na trest smrti s cieľom napokon ho zrušiť; s) podporovať rodovú rovnosť ako rozhodujúci prvok demokracie; t) na základe rokovaní dosiahnuť začlenenie takého ustanovenia do dohody, ktoré bude zahŕňať vzájomnú podmienenosť a politické doložky o ľudských právach a demokracii, ktorým sa opätovne potvrdí obojstranný záväzok k týmto hodnotám; prijať primerané záruky na zabezpečenie stability dohody a toho, aby žiadna zo strán nemohla takéto ustanovenie zneužiť; trvať na tom, aby bola táto podmienenosť súčasťou dohody o strategickom partnerstve s Japonskom v duchu spoločného prístupu EÚ k tejto záležitosti; Hospodárska, environmentálna, vedecká a kultúrna spolupráca u) zahrnúť rozsiahly rámec týkajúci sa spolupráce v oblasti vedy, technológií, podnikania a výskumu s cieľom podporiť potenciál pre inovácie; spolupracovať v záujme inovatívnych riešení otázok dopravy; v) preskúmať možnosti užšej spolupráce na systémoch satelitnej navigácie; w) zintenzívniť dvojstranný obchod a spoluprácu týkajúcu sa politík na podporu bezpečnej, zabezpečenej a udržateľnej energie, energetickej efektívnosti, energie z obnoviteľných zdrojov, regulačných rámcov jadrovej bezpečnosti a záťažových testov jadrových zariadení, výskumu v oblasti energetiky vrátane projektu medzinárodného termonukleárneho experimentálneho reaktora (ITER) a zachytávania CO2; x) ďalej spolupracovať s cieľom nájsť rýchlu, komplexnú a dlhodobo udržateľnú globálnu odpoveď na zmenu klímy, a to aj prostredníctvom výrazného zníženia globálnych emisií skleníkových plynov všetkými stranami; y) spolupracovať v oblasti udržateľného riadenia populácií rýb; z) podporovať spoluprácu v oblasti globálneho riadenia a výskumu vzácnych zemín a ďalších mimoriadne dôležitých surovín; aa) zdôrazniť, že kybernetický priestor je dôležitý v záujme podpory slobody prejavu a spravodlivého spoločenského rozvoja; ab) podporovať informovanosť verejnosti a zviditeľňovanie druhej strany na územiach oboch strán; zintenzívniť dvojstranné kultúrne a akademické výmeny, výmeny mládeže a športové výmeny; ac) vymieňať si skúsenosti a najlepšie postupy týkajúce sa reagovania na potreby starnúcej a aktívnej spoločnosti; ad) zaoberať sa zdravím ako osobitnou oblasťou spolupráce a spoločného úsilia stanovením prostriedkov na kombináciu a výmenu najlepších dostupných lekárskych poznatkov vrátane biotechnológie s cieľom reagovať na výzvy v oblasti zdravia, ktorým čelia starnúce spoločnosti; Ostatné ustanovenia ae) konzultovať s Európskym parlamentom o ustanoveniach týkajúcich sa parlamentnej spolupráce; af) zahrnúť jasné kritériá a záväzné termíny v súvislosti s vykonávaním dohody o partnerstve a spolupráci a zabezpečiť mechanizmy monitorovania vrátane poskytovania pravidelných správ Európskemu parlamentu;